b'\n_START_ARTICLE_\nKlintono kelias\n_START_PARAGRAPH_\nKlintono kelias yra vakar\xc5\xb3 Milforde (Naujasis D\xc5\xbeersis). Jis prasideda nuo 23-iojo kelio netoli Niufaundlendo ir eina 16 kilometr\xc5\xb3 \xc4\xaf pietus, iki Grinvudo e\xc5\xbeero._NEWLINE_Kelias ir teritorija aplink j\xc4\xaf pagars\xc4\x97jusi gandais apie \xc4\x8dia vykstan\xc4\x8dius ne\xc4\xafprastus dalykus: vaiduokli\xc5\xb3 pasirodymus, taip pat \xe2\x80\x93 ragan\xc5\xb3, satanist\xc5\xb3 ar kukluksklano susirinkimus. Taip pat manoma, kad \xc5\xbeudikai \xc4\x8dia slepia k\xc5\xabnus (vienas toks atvejis i\xc5\xa1 ties\xc5\xb3 \xc5\xbeinomas).\n_START_SECTION_\nLegendos\n_START_PARAGRAPH_\nViena legenda teigia, kad nu\xc4\x97jus prie vieno i\xc5\xa1 tilt\xc5\xb3 ir \xc4\xafmetus \xc4\xaf vanden\xc4\xaf 25 JAV cent\xc5\xb3 monet\xc4\x85, per minut\xc4\x99 ji i\xc5\xa1 vandens bus i\xc5\xa1mesta atgal. Monetas atgal m\xc4\x97to anks\xc4\x8diau \xc4\x8dia nuskendusio berniuko dvasia. Kitose versijose vaiduoklis vandenin \xc4\xafsitraukia ir pat\xc4\xaf monetos metik\xc4\x85._NEWLINE_Netoli kelio stovinti XVIII am\xc5\xbeiaus gele\xc5\xbeies dirbtuv\xc4\x97 da\xc5\xbenai laikoma senovine druid\xc5\xb3 \xc5\xa1ventykla, ir taip pat apipinta padavimais apie baisius dalykus, i\xc5\xa1tiksian\xc4\x8dius \xc5\xa1iuolaikin\xc4\xaf vidun u\xc5\xbe\xc4\x97jus\xc4\xaf lankytoj\xc4\x85. I\xc5\xa1 ties\xc5\xb3 dirbtuv\xc4\x97 neturi nieko bendro su jokiomis religijomis ar kultais._NEWLINE_Dar kita legenda yra apie kanibalus. Neva, jei va\xc5\xbeiuodamas keliu u\xc5\xbetiksi skersai jo nuvirtus\xc4\xaf med\xc4\xaf, tai bus vietini\xc5\xb3 kanibal\xc5\xb3 sp\xc4\x85stai. Reikia kuo grei\xc4\x8diau va\xc5\xbeiuoti atgal, kitaip kanibalai nuvers dar vien\xc4\x85 med\xc4\xaf u\xc5\xbe ma\xc5\xa1inos, ir pakliuvus\xc4\xaf \xc4\xaf sp\xc4\x85stus keliautoj\xc4\x85 u\xc5\xbemu\xc5\xa1 ir suvalgys. Kai kuriose versijose net tiksliai nurodoma, kas yra tie kanibalai. Atsakomyb\xc4\x97 da\xc5\xbeniausiai tenka Ramapo kalno ind\xc4\x97nams._NEWLINE_Kitos istorijos pasakoja apie kelio apylink\xc4\x97se gyvenan\xc4\x8dius keistus ir nematytus padarus, atsitiktinai papuolusius \xc4\xaf ma\xc5\xa1inos \xc5\xbeibint\xc5\xb3 \xc5\xa1vies\xc4\x85. Taip pat nelygin\xc4\x97mis valandomis pastebimi keistai apsireng\xc4\x99 \xc5\xbemon\xc4\x97s, stovintys prie kelio ir stebintys prava\xc5\xbeiuojan\xc4\x8dius. Galiausiai, kai kurie vairuotojai pasakoja jaut\xc4\x99 nepaai\xc5\xa1kinam\xc4\x85 baim\xc4\x99, kartais net privertusi\xc4\x85 apsisukti ir gr\xc4\xaf\xc5\xbeti atgal.'